ସୁଖୋଇ-୨୭ ସହିତ ରିପର ଡ୍ରୋନ ଧକ୍କା: ରୁଷିଆ-ଆମେରିକା ମୁହାଁମୁହିଁ…
ମସ୍କୋ/ଓ୍ବାଶିଂଟନ,୧୫।୩ : ରୁଷିଆ-ୟୁକ୍ରେନ ଯୁଦ୍ଧ ମଧ୍ୟରେ କୃଷ୍ଣ ସାଗରରେ ଘଟିଥିବା ଘଟଣା ସମଗ୍ର ବିଶ୍ୱର ନିଦ ହଜାଇ ଦେଇଛି। ବାସ୍ତବରେ ରୁଷିଆର ସୁଖୋଇ -୨୭ ବିମାନର ଅନ୍ତର୍ଜାତୀୟ ମଞ୍ଚରେ ଆମେରିକାର ରେପର୍ ଡ୍ରୋନ ସହିତ ମୁହାଁମୁହିଁ ହେବାର ଖବର ରହିଛି। ତେବେ ଏହି ଘଟଣା ସମ୍ପର୍କରେ ଉଭୟ ଆମେରିକା ଏବଂ ରୁଷିଆର ଭିନ୍ନ ବିବୃତ୍ତି ରହିଛି। ଏ ସମ୍ପର୍କରେ କୂଟନୈତିକ ସ୍ତରରେ ଉଭୟ ଦେଶ ବିରୋଧ କରିଛନ୍ତି।

ଆମେରିକାର ବାୟୁସେନା ଅଧିକାରୀ ଜେନେରାଲ ଜେମ୍ସ ହେକର କହିଛନ୍ତି ଯେ ଆମର ଏମ୍କ୍ୟୁ-୯ ବିମାନ ଅନ୍ତର୍ଜାତୀୟ ଜଳ ଉପରେ ନିତିଦିନିଆ ବିମାନରେ ଥିଲା। ଏହି ସମୟରେ, ଏକ ରୁଷିଆର ଜେଟ ଉଦ୍ଦେଶ୍ୟମୂଳକ ଭାବରେ ଆମେରିକୀୟ ଡ୍ରୋନ ସମ୍ମୁଖକୁ ଆସିଥିଲା ଏବଂ ଧକ୍କା ହେବା ପରେ ଏହା କୃଷ୍ଣ ସାଗରରେ ପଡିଯାଇଥିଲା। ଅଧିକାରୀ କହିଛନ୍ତି ଯେ ମାନବ ବିହୀନ ଡ୍ରୋନ ସମ୍ପୂର୍ଣ୍ଣ କ୍ଷତିଗ୍ରସ୍ତ ହୋଇଛି। କୃଷ୍ଣ ସାଗର ପ୍ରକୃତରେ ସେହି ଅଞ୍ଚଳ ଯାହାର ସୀମା ରୁଷିଆ ଏବଂ ୟୁକ୍ରେନକୁ ଲାଗିଛି। ୟୁକ୍ରେନକୁ ନେଇ ଦୀର୍ଘ ଦିନ ଧରି ଏହି ଅଞ୍ଚଳରେ ଉତ୍ତେଜନା ଲାଗି ରହିଛି।

ଆମେରିକାର ପ୍ରତିରକ୍ଷା ବିଭାଗର ପେଣ୍ଟାଗନ୍ର ପ୍ରେସ ସେକ୍ରେଟାରୀ ପ୍ୟାଟ ରାଇଡର୍ କହିଛନ୍ତି ଯେ ଦୁଇଟି ରୁଷିଆ ଏସୟୁ-୨୭ ବିମାନ ଆମେରିକାର ବାୟୁସେନା ଗୁପ୍ତଚର, ନୀରିକ୍ଷଣ ଏବଂ ଅନୁସନ୍ଧାନକାରୀ ମାନବ ବିହୀନ ଏମ୍କ୍ୟୁ-୯ ଡ୍ରୋନକୁ ଅନୁସରଣ କରିଛି, ଯାହା କୃଷ୍ଣ ସାଗର ଉପରେ ଅନ୍ତର୍ଜାତୀୟ ଆକାଶ ମାର୍ଗରେ ଉଡୁଥିଲା। ସେ ଆହୁରି ମଧ୍ୟ କହିଛନ୍ତି ଯେ ମୁହାଁମୁହିଁ ହେବା ପୂର୍ବରୁ ପ୍ରାୟ ୩୦-୪୦ ମିନିଟ ପର୍ଯ୍ୟନ୍ତ ଏମ୍କ୍ୟୁ-୯ ସାମ୍ନାରେ ଅନେକ ଥର ଏସୟୁ-୨୭ ବିମାନ ଉଡିଥିଲା। ପରେ ଏକ ରୁଷିଆ ଜେଟ ଜାଣିଶୁଣି ଆମେରିକୀୟ ଡ୍ରୋନ ଉପରେ ଆସି ଏହାର ଇନ୍ଧନ ଡ୍ରୋନ ଉପରେ ପକାଇଥିଲା। ଘଟଣାର କିଛି ସମୟ ପରେ ଏକ ସୁଖୋଇ -୨୭ ଡ୍ରୋନକୁ ଧକ୍କା ଦେଇ ଏହାର ପ୍ରୋପେଲରକୁ କ୍ଷତି ପହଞ୍ଚାଇଥିଲା। ଡ୍ରୋନର ପଛ ଭାଗରେ ପ୍ରୋପେଲର ଲଗାଯାଇଥିଲା।